Briewe en kleipotte in God se koninkryk
2 Korintiërs 3:2-3
Paulus verduidelik dat gelowiges briewe is wat deur God geskryf word. Die teks leer ons 'n paar dinge oor hierdie briewe:
A. Die skrywer van hierdie brief is Jesus Christus. Hy is die outeur en dit beteken Hy bepaal die inhoud van die brief. Jesus is besig om briewe aan die wêreld te skryf van hoe Hy lewens verander. Die vraag is: Kan ander mense Jesus se storie in jou brief lees of gaan die storie eintlik net oor jouself?
B. Die Heilige Gees is die ink wat hierdie brief vol maak. Onder sy leiding word die woorde gevorm.
C. Die papier is die harte van die gelowiges. Die Heilige Gees skryf op die harte van mense. Dit beteken die Heilige Gees gee vir gelowiges 'n hartoorplanting. Luister na wat in Esegiël staan:
Ek sal julle 'n nuwe hart en 'n nuwe gees gee, Ek sal die kliphart uit julle liggaam uithaal en julle 'n hart van vleis gee. Ek sal my Gees in julle gee en Ek sal maak dat julle volgens my voorskrifte leef en my bepalings gehoorsaam en nakom (Esegiël 36:24-27).
Die Heilige Gees plant 'n nuwe hart in ons en hierdie hart is Jesus se hart. Wanneer Jesus se hart in ons lewe begin klop, word die dinge wat vir Hom belangrik is ook vir ons belangrik, byvoorbeeld:
Verhoudings en liefde (Markus 12:28-31);
Diensbaarheid (Johannes 13);
Die koninkryk (Matteus 6:33);
Noodverligting (Lukas 10:25-27);
Kindertjies (Matteus 19:13-15);
Die randfigure wat die samelewing uitskuif (Johannes 4);
Verlore mense (Markus 2:13-17).
D. Die inhoud van hierdie brief is God se storie in mense se lewe. Dit handel oor hoe die Heilige Gees ons nuwe mense maak wat op nuwe maniere dinge doen en reageer. In die res van die tweede Korintiër-brief wys Paulus hoe Jesus se storie duidelik word in die dade en woorde van gelowiges:
E. Die lesers van hierdie brief is gelowiges en ongelowiges. Dink bietjie, jy is dalk die enigste Bybel wat party mense ooit sal lees.
2 Korintiërs 4:1-15
Dit is nogal interessant om te lees hoeveel beelde Paulus in 2 Korintiërs gebruik.
A. Gelowiges is wierook in Christus se triomftog (2 Korintiërs 2:14-15).
B. Gelowiges is briewe van Jesus se Gees (2 Korintiërs 3:2-3).
C. Gelowiges is kleipotte met 'n skat.
Ons is kleipotte met 'n baie waardevolle skat in ons.
Dit is die evangelie van die heerlikheid van Christus, wat die beeld van God is. Ons verkondig nie onsself nie, maar Jesus Christus as die Here … Ons wat hierdie skat in ons het, is maar kleipotte wat maklik breek; die krag wat alles oortref, kom dus van God, nie van ons nie (2 Korintiërs 4:4-7).